als_Latn dik_Latn sag_Latn
Kryetari i Gjykatës Kushtetuese të Kosovës prof. dr. Enver Hasani mban ligjëratë në Akademinë Diplomatike të Vjenës
Vjenë, 29 shtator 2014 Me ftesë të Akademisë Diplomatike të Vjenës, dhe me ndërmjetësimin e Ambasadës së Republikës së Kosovës në Vjenë si dhe me ndihmën e Institutit për Hapësirë të Danubit dhe Evropës së Mesme (IDM), kryetari i Gjykatës Kushtetuese të Republikës së Kosovës, Prof. dr. Enver Hasani, ka mbajtur një ligjëratë në ambientin e Akademisë Diplomatike të Vjenës me temë: Roli i Gjykatës Kushtetuese në zhvillimin e sundimit të ligjit në Kosovë.
Pas fjalëve mirëseardhëse të drejtorit të Akademisë Diplomatike të Vjenës, Ambasadorit Winckler i cili në mes tjerash përmendi edhe rëndësinë e futjes së Kosovës në Komisionin e Venedikut, fjalën hyrëse e paraqiti i Ngarkuari me Punë në Ambasadën e Republikës së Kosovës në Vjenë, z. Blerim Canaj, i cili paraqiti rëndësinë dhe rolin e kushtetutës e cila promovon kohezionin e komunitetit politik brenda shtetit. Ai përmendi edhe faktin e ndryshimeve kushtetuese në ish-Jugosllavi në vitet 1987-1989 me tendencën e nënshtrimit të popujve tjerë dhe vuajtjet që kishte populli i Kosovës për shkak të një ndryshimi të tillë të imponuar kushtetues.
Gjatë ligjëratës së tij kryetari Hasani paraqiti historikun e krijimit të Gjykatës Kushtetuese të Kosovës, si një nga Gjykatat më të reja në rajon, e cila u krijua pas pavarësimit të vendit tonë si dhe sfidat që ka kaluar kjo gjykatë që nga themelimi i saj. Kryetari Hasani gjatë fjalës së tij informoi të pranishmit për lëndët që trajtohen nga Gjykata Kushtetuese e Republikës së Kosovës. Sipas tij, gjykata më së shumti ballafaqohet me raste të të drejtave të njeriut (90 për qind të tyre) dhe pjesa tjetër e lëndëve kanë karakter politik.
Kryetari i Gjykatës Kushtetuese të Republikës së Kosovës, Prof. dr. Enver Hasani, elaboroi disa raste të trajtimit nga ana e Gjykatës Kushtetuese si: çështja mbi RTK-në, logoja e Prizrenit, rasti i dy presidentëve Sejdiu dhe Pacolli, ratifikimi i marrëveshjes ndërmjet Kosovës dhe Serbisë dhe vendimet mbi zgjedhjet parlamentare të 8 qershorit.
Në sesionin e diskutimeve, pjesëmarrësit parashtruan një sërë pyetjesh që kryesisht kishin të bënin me punën dhe juridiksionin e Gjykatës Kushtetuese të Republikës së Kosovës dhe me rastet që ajo deri më tani ka shqyrtuar. Për ta shikuar videon klikoni në vegzën e mëposhtme
Gjatë qëndrimit në Vjenë, kryetari Hasani u takua edhe me kryetarin e Gjykatës Kushtetuese të Austrisë, Prof. dr. Gerhart Holzinger me të cilin u fol për mundësitë e bashkëpunimit të mëtutjeshëm në mes të gjykatave kushtetuese të dy shteteve si dhe dha një intervistë për Agjensionin e Lajmeve APA.
als_Latn als_Latn als_Latn als_Latn als_Latn als_Latn als_Latn